RSG Sport · RSG - iono.fm
RSG | Podcast , ±23 min episodes every 3 weeks, 5 days	|
Tatjana wen goud met 'n wêreldrekord!
Luister na Pieter van den Berg se kommentaar van Tatjana Schoenmaker se oorwinning in die 200m borsslag by die Olimpiese Spele in Tokio.
Die FIA moet gedurig kyk na maniere om Formule 1 innoverend, vernuwend en interresant te hou vir sowel deelnemers as ondersteuners. Vanjaar, as deel van drie eksperimente, is die kwalifiseringsprogram van die Britse Grand Prix op Silverstone aangepas om 'n eerste "naelwedren" te implimenteer. Fritz Klaaste stel die FIA-program bekend met 'n verduideliking wat 'n Grand Prix is.
Suid-Afrika het 'n ryke geskiedenis met elektriese motors sedert die Joule in 2005 bekendgestel is. Die promosie van elektriese vervoer en tegnologie kom nou weer terug in 'n nuwe opwindende formaat, die Kaapstad E-prix op 26 Februarie 2022. Fritz Klaaste praat hieroor met Iain Banner, voorsitter van die e-Movement, die inisiatief agter die suksesvolle bod.
Suid-Afrika in die Olimpiese Spele
Chris Swanepoel en Johann Russouw neem jou deur die geskiedenis van Suid-Afrika se deelname aan die Olimpiese Spele.
Die voormalige Springbok, Schalk Burger senior, se boek JUST A MOMENT is onlangs bekendgestel. Jody Hendricks het met hom gepraat oor sy lewe as rugbyspeler, sakeman, wynboer en pa.
Boeta Dippenaar het Suid-Afrika in een dag-, toets- en T20-krieket verteenwoordig. Deesdae is hy 'n vlieënier. Jody Hendricks het met hom oor sy loopbaan en lewe gepraat.
Tennis en Covid-19
Vanjaar se Franse Ope tennistoernooi is met 'n week uitgestel weens die coronaviruspandemie. Die Franse Tennisfederasie het aangekondig dat die toernooi nou op 30 Mei sal begin, en nie meer op 23 Mei nie. Die toernooi sal op 13 Junie eindig, twee weke voor Wimbledon na verwagting sal begin. Die Franse Ope is verlede jaar met vier maande uitgestel. Frankryk is tans in 'n derde nasionale staat van inperking weens 'n toename in Covid-19-gevalle. Jody Hendricks het met een van die land se topafrigters Stefan de Kock oor die implikasies hiervan gepraat.
Aanlynplatform vir sportwerkers
www.ask4online.co.za is 'n nuwe aanlynplatform wat mense wat op alle vlakke van sport werk die geleendheid gee om deel te wees van 'n gemeenskap wat sport bevorder. Jody Hendricks praat hieroor met Jacques Faul.
Die Noord-Vrystaat is nie net bekend vir sy bydrae tot die landbousektor nie, maar ook vir die aantal profesionele rugbyspelers en spesifiek Springbokspelers wat die streek al opgelewer het. Twee van die bekendstes is sekerlik die Du Plessis-broers, Bismarck en Jannie. Jody Hendricks het met dr. Jannie du Plessis gepraat oor sy rugby- en boerderyloopbaan.
Gary Player word deur die meeste mense gereken as Suid-Afrika se grootste sportman ooit. Hy word vanjaar 85 jaar oud. Pieter van den Berg het met Gary se 80ste verjaarsdag hierdie hoorbeeld saamgestel…
Min Suid-Afrikaanse rugbyspelers het soveel reaksie by ondersteuners én opponente uitgelok as Corné Krige. As rugbyspeler was hy dikwels briljant, soms omstrede, maar altyd toegewyd. Hy het elke wedstryd passievol en met moed aangepak, en die leiding geneem. In sy loopbaan as speler en spankaptein tydens Suid-Afrikaanse rugby se mees onstuimige jare, het hy oorwinnings én nederlae gesmaak. Hy vertel vir Jody Hendricks van sy ervarings by Westelike Provinsie, die beserings wat hom geteister het, sy kapteinskap van die Springbokke en sy betrokkenheid by Engelse klubrugby. Hy praat openhartig oor omstrede onderwerpe soos die rassekwessie in SA rugby en die politiek daaragter, en onthul skokkende nuwe besonderhede oor die gebeure wat sy loopbaan beïnvloed en uiteindelik beëindig het, naamlik Twickenham in 2002, Kamp Staaldraad en die 2003 Rugby Wêreldbeker.
Boeta Dippenaar oor dag/aand krieket
Die dag/aand krieketformaat is die eerste keer in 2015 gespeel. Sedertdien was daar baie kritiek oor hierdie formaat, soos die pienk bal en die spreiligte. Jody Henndricks wou by die voormalige Proteaspeler, Boeta Dippenaar, weet wat hy van van die formaat dink.